# **Referat**

**Emne**: Bestyrelsesmøde
**Dato**: 23. marts 2021 kl. 14.00-16.00
**Sted**: Mødet afholdes digitalt via zoom, link udsendes fra DBS inden mødet

## **Deltagere:**

Ask Abildgaard, DBS, bestyrelsesformand
Nils Bo Hermansen, LFBS

Kristine Henriksen, KKR
Louise Bøttcher, DPU/Aarhus Universitet

Nick Elhøj, interessegruppen for erhverv

Sofie Monggaard, DBSU

Merete Schmiegelow, det private erhvervsliv (deltager første time af mødet)
Elsebeth Mortensen, psykolog IBOS
Jes Diemer, lærer IBOS

Marie Fasmer, konst. centerchef, IBOS

Silas Balder Erichsen, administrationschef IBOS

**Afbud:**

Klaus Poulsen, KL (afbud)

Erik Vinding, Borgerrepræsentationen København (afbud)

Susanne Damsgaard (Region Hovedstaden)

**Referent**: Benedikte Luggin, IBOS

**Punkt 0. Præsentationsrunde**

Velkommen til de to nye bestyrelsesmedlemmer:

Nick List Elhøj, formand for interessegruppen for uddannelse og erhverv og ny bestyrelsesrepræsentant på IBOS. Har overtaget bestyrelsesposten efter Karen Koch Rasmussen.

Sofie Monggaard, formand for DBSU og har overtaget bestyrelsesposten fra Jens Christian Carlos Sørensen.

Og velkommen til Silas Balder Erichsen, ny administrationschef på IBOS.

**Punkt 1. Coronastatus, IBOS, ved Marie Fasmer**

Aktuelt oplever IBOS et mindre smitteudbrud på dagtilbuddet med pt. fire corona-smittede medarbejdere og mistanke om 1 eller 2 smittede borgere. Der er øjeblikkelig blevet iværksat smitteopsporing og inddæmning, og så vidt vides, er der ingen yderligere smittede.

Som yderligere foranstaltning i forbindelse med smitteopsporingen lukkes dagtilbud og ungetilbud midlertidigt frem til efter påske.

Ask Abildgaard spørger, om der i det forgange år er oplevet en ændring i forhold til henvendelser og evt. ændret efterspørgsel på ydelser i forbindelse med coronanedlukningen.

Marie Fasmer: Mange aktiviteter og ydelser har kunnet fastholdes ret uændret i denne periode. De ændrede forudsætninger har ført til en meget hurtig tilvænning til nye digitale løsninger, hvilket der også er stor interesse for at udfolde yderligere fremadrettet.

Jes Diemer (lærer på ungetilbud): En meget savnet aktivitet i huset, er de åbne fællesspisninger både for egne borgere og deltagere udefra. Det afprøves i slutningen af april at afholde en digital fællesspisning, som desværre bliver uden Pers gode mad. Men vi glæder os til at holde flere eksterne arrangementer.

Ask Abildgaard afslutter punktet med at takke for, at det er lykkedes at styre IBOS godt igennem coronakrisen, både økonomisk og aktivitetsmæssigt.

**Punkt 2. Status på IBOS’ økonomi, Orientering om regnskab 2020 samt budget,** ved/Silas Balder Erichsen og Marie Fasmer

*Vedr. regnskab 2020:* IBOS kommer godt ud af 2020 med et overskud på 400.000 kr. Covid-19 puljemidler har hjulpet lidt på resultatet bl.a. begrundet med, at nogle af IBOS’ konferencer blev aflyst i 2020. Overordnet set er økonomien god og hænger godt sammen i hele organisationen, der er enkelte af IBOS’ aktiviteter, der fortsat har økonomiske vanskeligheder. Der er fokus på disse og igangsat udviklingsaktiviteter, men også en forståelse af at flere af IBOS’ aktiviteter hænger tæt sammen, både fagligt og økonomisk.

*Budget 2021* viser en forventet fremgang på bl.a. STU- og ungeområdet, da der opleves en bedre søgning til området pt. Dette medfører et forventet mindre underskud på disse områder i 2021 end budgetteret. Budgettet for 2021 er udarbejdet i september 2020, på et tidspunkt hvor den aktuelle corona-situation var ukendt, og der vil være et behov for en budgetopdatering og tæt opfølgning løbende.

**Punkt 3. Status på selvejeprocessen, ved Ask Abildgaard og Marie Fasmer**

Ask Abildgaard indleder med at opridse, hvordan selvejeprocessen nu har stået på i efterhånden 4-5 år og fortsat er delvist uafklaret, da enkelte centrale områder endnu ikke er faldet på plads og dermed står i vejen for den videre proces.

Som tidligere orienteret har Borgerrepræsentationen i juni 2020 tilsluttet sig IBOS’ ønske om selveje under forudsætning af iværksættelse af lovændring i Lov om Specialundervisning for voksne, hvor IBOS i dag står nævnt som del af Københavns Kommune. Lovændringen skal forsikre Københavns Kommune om, at de ikke står tilbage med den landsdækkende forpligtelse til at levere specialiserede indsatser, i tilfælde af at IBOS ikke vil kunne løfte denne.

Undervisningsminister Pernille Rosenkrantz-Theill har indledningsvist tilkendegivet opbakning til projektet, men det lovforberedende arbejde har hidtil alene foregået på embedsmandsniveau, og der er endnu ikke sket yderligere i sagen. Ask Abildgaard vil i sin egenskab af nyudpeget/nyvalgt landsformand for DBS udbede sig et møde med ministeren og herunder arbejde for at få punktet længere frem på dagsorden igen.

Der er endvidere fortsat forhandlinger med Keid, (Københavns Ejendomme) om selvejehusleje, og det er fortsat svært at finde et realistisk huslejeniveau. Huslejen som kommunal lejer er allerede meget høj i betragtning af husets indretning og muligheder for optimal udnyttelse af kvm., men den forventede huslejestigning som selvejende er i det nuværende udspil ikke mulig at imødekomme.

Processen omkring husleje har været lang og besværliggjort undervejs af pludselige ændrede forudsætninger i form af en uventet opskrivning både af lejemålets areal samt af kvadratmeterprisen undervejs i forhandlingerne. Huslejeposten er afgørende i forhold til at få selvejebudgettet til at hænge sammen, og denne forhøjede huslejepost er en væsentlig barriere i denne sammenhæng.

Statusudredningen vedrørende selveje afføder dels spørgsmål til muligheden for at afsøge alternative lokaliteter samt en generel diskussion af mulighederne for gennemførsel af selvejeplanen.

På næste bestyrelsesmøde d. 15. juni vil selvejestatus blive drøftet mere i dybden med fokus på en afvejning af fordele og ulemper. Herunder en vurdering af de fremtidige muligheder for IBOS internt i Københavns Kommune, da IBOS pt. er fritaget for en del centraliseringstiltag mv. grundet den uafklarede selvejestatus.

**Punkt 4. Evaluering af det specialiserede socialområde, afprøvning af model for specialisering på synsområdet, ved Ask Abildgaard og Marie Fasmer**

Ask Abildgaard indleder med opridsning af status for evalueringsprocessen og synsområdets placering i denne. Evalueringens tre spor kører sideløbende og i spor 1 af evalueringen omhandlende afdækning og beskrivelse af målgrupper er bl.a. fokuseret særligt på synsområdet i kraft af de mange matrikelløse indsatser, der præger dette område.

Spor 2 omhandlende afprøvningen af specialiseringsmodellen er ligeledes i gang pt. Synsområdet er et af tre udvalgte områder (autisme, erhvervet hjerneskade og syn), og der er inviteret 10-15 leverandører på synsområdet til at afprøve specialiseringsmodellen. Socialtilsynet skal vurdere hvert tilbud ift. 8 specialiseringsparametre, og tilbuddet skal vurderes højt specialiseret på minimum 7 ud af 8 parametre for at opnå en samlet højt specialiseret vurdering.

IBOS har indleveret oplysningsskema, og der er gennemført interviews med udvalgte medarbejdere og ledere. I modelafprøvningen på IBOS har indgået de matrikelløse Servicelovsydelser, dvs. VISO-KaS (udredning og specialrådgivning) samt indsatser efter Serviceloven, dvs. rehabilitering, dele af ungetilbuddet og synskonsulentydelser. I praksis er mange forløb opdelt og bevilget på tværs af Social- og Beskæftigelseslovgivning samt Lov om Specialundervisning for Voksne, men de er undtaget herfra. Evalueringen har heller ikke fokuseret på bo- og dagtilbud, som er de matrikelfaste Servicelovsindsatser.

IBOS afventer pt. en endelig tilbagemelding fra Socialtilsynet, men den umiddelbare respons har været, at IBOS har formået at beskrive den komplekse praksis og indsatsområder tilfredsstillende og højt specialiseret. Gennem processen er det blevet tydeligt, hvor vanskeligt det er isoleret at kigge på SEL-ydelser, da praksis på indsatsområdet er forløb sammensat på tværs af en række lovgivninger. Endvidere mangler et fokus på og inddragelse af den kommunale visitation, dermed har evalueringen kun fokus på et her- og nu billede og ikke den forandring i visitationspraksis, som også præger området.

Evalueringens tredje spor omhandler den fremtidige organisering af området og det er endnu uklart, om og hvordan synsområdet indgår i dette spor.

**Punkt 5. Orientering vedr. massøruddannelsen, ved Marie Fasmer**

Der har i længere tid været vigende tilgang til massøruddannelsen og pt. er der ingen nye studerende på vej ind på IBOS. De nuværende studerende afslutter deres uddannelse i løbet af dette forår. Der er forhåbninger om at kunne bevare massøruddannelsen og kompetencerne forbundet hermed i tilfælde af senere interesse for uddannelsen, men pt. er der ingen aktivitet og der skal derfor ske overførsel af ressourcer til andre aktiviteter. Der bliver herunder set på muligheden for en udvikling af et nyt massøruddannelsestilbud, der er målrettet studerende med komplekse funktionsnedsættelser.

**Punkt 6. Eventuelt**

Næste møde 15.juni med forhåbning om muligheden for et fysisk møde aht. corona-situationen. Der vil som tidligere besluttet også være mulighed for virtuelt fremmøde fremadrettet.